Document ID: 31992R2328

KOMISSION ASETUS (ETY) N:o 2328/92,
annettu 31 päivänä heinäkuuta 1992,
yksityiskohtaisista säännöistä puuvillan tukijärjestelmän soveltamisesta annetun asetuksen (ETY) N:o 1201/89 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon Kreikan liittymisasiakirjan ja erityisesti sen puuvillaa koskevan pöytäkirjan N:o 4, sellaisena kuin se on viimeksi muutettuna asetuksella (ETY) N:o 4006/87(1),
ottaa huomioon puuvillan tukijärjestelmän yleisistä säännöistä 27 päivänä heinäkuuta 1981 annetun neuvoston asetuksen (ETY) N:o 2169/81(2), sellaisena kuin se on viimeksi muutettuna asetuksella (ETY) N:o 2053/92(3), ja erityisesti sen 11 artiklan,
sekä katsoo, että
komission asetuksen (ETY) N:o 1201/89(4), sellaisena kuin se on viimeksi muutettuna asetuksella (ETY) N:o 2756/91(5),
7 artiklassa säädetään erityisesti, että tukea on haettava viimeistään puuvillan valvontaanasettamishakemuksen jättämisen yhteydessä; puuvillan kaupan pitämisen helpottamiseksi olisi säädettävä mahdollisuudesta hakea tukea tuotteen valvontaan asettamisen jälkeen; tämä muutos edellyttää tiettyjen tukihakemuksen ja valvontaanasettamishakemuksen jättämistä sekä tuen ennakkomaksua koskevien säännösten mukauttamista; olisi säädettävä, että tukihakemuksen jättämisen määräajan vähäinen ylitys ei saa johtaa tuen menettämiseen kokonaan,
Kreikan liittymisasiakirjaan liitetyllä pöytäkirjalla N:o 4 käyttöön otetun puuvillan tukijärjestelmän mukauttamisesta 2 päivänä heinäkuuta 1987 annetulla neuvoston asetuksella (ETY) N:o 1964/87(6), sellaisena kuin se on viimeksi muutettuna asetuksella (ETY) N:o 2052/92(7), otettiin käyttöön taattujen enimmäismäärien järjestelmä, joka sisältää erityisesti tietyissä tapauksissa kohdehinnan vähennyksen siirron; tämän järjestelmän hyvän hallinnon vuoksi olisi vahvistettava tätä siirtoa koskevat yksityiskohtaiset säännöt, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1201/89 seuraavasti:
1. Lisätään 5 artiklan 3 kohtaan alakohta seuraavasti:
"Jos tukihakemus kuitenkin jätetään:
- markkinointivuoden, jolle tukea haetaan, 1 ja 31 päivän elokuuta välisenä aikana, myönnettävän tuen on oltava edeltävänä 31 päivänä heinäkuuta voimassa oleva tuki, josta on vähennetty 50 prosenttia,
- mainitun markkinointivuoden 31 päivän elokuuta jälkeen, tukihakemus on hylättävä."
2. Korvataan 6 artikla seuraavasti:
"6 artikla
Määrättyä markkinointivuotta koskevaa tuen vähennystä:
- jos edeltävän markkinointivuoden arvioitu tuotanto on pienempi kuin saman markkinointivuoden tosiasiallinen tuotanto, lisätään määrällä, joka vastaa puolta kyseisen markkinointivuoden kohdehinnan prosenttimäärästä, ja tämä kohdehinta saadaan jakamalla edellisen markkinointivuoden arvioidun ja tosiasiallisen tuotantomäärän välinen erotus mainitun markkinointivuoden taatulla enimmäismäärällä,
- jos edeltävän markkinointivuoden arvioitu tuotanto on suurempi kuin saman markkinointivuoden tosiasiallinen tuotanto, vähennetään määrällä, joka vastaa puolta kyseisen olevan markkinointivuoden kohdehinnan prosenttimäärästä, ja tämä kohdehinta saadaan jakamalla edellisen markkinointivuoden arvioidun ja tosiasiallisen tuotantomäärän välinen erotus mainitun markkinointivuoden taatulla enimmäismäärällä.
Edellä tarkoitetulla laskutoimituksella saatuja kolmea ensimmäistä prosenttia ei kuitenkaan oteta huomioon tukea tarkistettaessa. Edellä mainittua laskutoimitusta varten otetaan huomioon ainoastaan kolme ensimmäistä desimaalia."
3) Korvataan 7 artiklan 1 kohdan kolmas virke seuraavasti:
"Tukihakemus on jätettävä jokaista satoa varten 1 päivän sitä markkinointivuotta, jolle tukea haetaan, edeltävää kesäkuuta ja kyseisen markkinointivuoden 31 päivän heinäkuuta välisenä aikana."
4) Lisätään 7 artiklan 4 kohtaan luetelmakohta seuraavasti:
"- viittaus valvontaanasettamishakemukseen, jos se on jo jätetty."
5. Korvataan 9 artiklan 3 kohdan viimeinen luetelmakohta seuraavasti:
"- tapauksen mukaan viittaus jätettyyn tukihakemukseen tai maininta, että se jätetään myöhemmin."
6) Korvataan 9 artiklan 8 kohta seuraavasti:
"8 Heti, kun valvontaanasettamishakemus on jätetty, jäsenvaltioiden on myönnettävä sitä hakeville asianomaisille tuen ennakkomaksu, jos annetaan vakuus, joka on vähintään yhtä suuri kuin ennakolta maksettava tuen määrä. Ennakkomaksun määrän on oltava yhtä suuri kuin tuen määrä, tai jos tukihakemusta ei vielä ole esitetty, yhtä suuri kuin valvontaanasettamispäivänä voimassa oleva tuen määrä. Jälkimmäisessä tapauksessa vakuuden on oltava vähintään yhtä suuri kuin ennakkomaksun määrä, johon on lisätty 10 prosenttia. Vakuus on annettava jossakin komission asetuksen (ETY) N:o 2220/85 8 artiklassa tarkoitetuista muodoista. Vakuus siirtyy vakuuden saajalle suhteessa määriin, joiden osalta 9 kohdassa tarkoitettua velvoitetta ei täytetä, ja/tai siihen määrään asti, jonka maksettu ennakkomaksu ylittää myönnettävän tuen määrän."
7. Korvataan 10 artiklan 1 kohdassa ilmaisu "jokaista tukihakemusta kohti" ilmaisulla "jokaista erää kohti".
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä syyskuuta 1992.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä heinäkuuta 1992.

Labels: 17
5